Izvršni odbor HNS je temeljem članka 43. i članka 44. stavka 6. Statuta na prijedlog Komisije za mali nogomet i nogomet na pijesku dana 29.08.2025. donio

P R O P O Z I C I J E

NATJECANJA ZA SUPERSPORT HRVATSKI MALONOGOMETNI KUP

**OPĆE ODREDBE**

 Članak 1.

Organizaciju natjecanja za Hrvatski malonogometni kup (u daljnjem tekstu HMNK) provodi Komisija za mali nogomet i nogomet na pijesku HNS-a.

Natjecanje se provodi u tri razine i to:

1. Na razini (županijskih nogometnih saveza)

Natjecanje se provodi na području pojedine županije, nastupaju svi registrirani malonogometni klubovi (u daljnjem tekstu: MNK) s područja županije, osim MNK-a (koji se nalaze na tablici uspješnosti klubova od prvog (1.) do dvadeset sedmog (27.) mjesta. Organizaciju natjecanja provodi Komisija za mali nogomet ŽNS-a, a pobjednike kup natjecanja s područja svoje županije s prijavom za daljnje natjecanje dostavlja Komisiji za mali nogomet HNS-a najkasnije do (30.09. tekuće godine) godine

2. Na razini (središta HNS-a)

Natjecanje se provodi na području (središta HNS-a Zagreb, Rijeka, Split, Sjever i Osijek,) nastupaju
pobjednici kup natjecanja županijskih nogometnih saveza s područja (tog središta) i klubovi prve i druge
HMNL koji nastup u završnom dijelu natjecanja nisu osigurali po koeficijentu uspješnosti u natjecanju
za HMNK u posljednjih 5 godina. Pobjedničke momčadi iz svakog središta stječu pravo nastupa na završnom dijelu kup natjecanja. Kup natjecanje po središtima treba biti završeno do 26.10. tekuće godine.

3. Završni dio natjecanja za Hrvatski malonogometni kup.

Na završnom dijelu natjecanja za HMNK sudjeluje 32 momčadi i to: 27 najuspješnijih klubova po koeficijentu uspješnosti u natjecanju za HMNK u posljednjih 5 godina. Ako je broj bodova jednak, odlučuje najbolji rezultat u kup natjecanju u posljednjoj godini. Ako klubovi i po tom kriteriju imaju isti broj bodova gleda se koji klub ima bolji rezultat u prethodnim godinama i to godinu po godinu. Ako klubovi i po tom kriteriju imaju isti broj bodova, odlučuje plasman u ligaškom natjecanju u prethodnoj natjecateljskoj godini i pet kluba pobjednika središnjih natjecanja za HMNK iz svakog središta Zagreb, Rijeka, Split, Sjever i Osijek.

Bodovanje na tablici uspješnosti utvrđuje se na sljedeći način:

1. Sudionik HMNK svakog kola na razini županije, 1 bod

2. Sudionik HMNK u polufinalu na razini županije, 2 boda

3. Sudionik HMNK u finalu na razini županije, 2 boda

4. Sudionik HMNK svakog kola na razini središta, 1 bod

5. Sudionik HMNK u polufinalu na razini središta, 2 boda

6. Sudionik HMNK u finalu na razini središta, 2 boda

7. Sudionik HMNK u 1/16 finalu završnice, 3 boda

8. Sudionik HMNK u 1/8 finalu završnice, 3 boda

9. Sudionik HMNK u ¼ finalu završnice, 3 boda

10. Sudionik HMNK u polufinalu završnice, 3 boda

11. Osvojeno 2. mjesto HMNK, 4 boda

12. Pobjednik HMNK, 6 bodova

Ako klub odustane od natjecanja u HMNK i prvenstvu brišu mu se svi osvojeni bodovi unatrag pet godina iz tablice uspješnosti klubova.

Članak 2.

Utakmice na razini županija, središta i završnice igraju se po jednostrukom kup sustavu po FIFA Pravilima za mali nogomet a parovi i domaćini se određuju ždrijebom, osim finala HMNK, a tada se igraju dvije utakmice po dvostrukom kup sustavu, a domaćin prve utakmice se određuje ždrijebom.

Utakmice završnog dijela natjecanja za HMNK igraju se:

- (1/16 finala) HMNK igra se po jednostrukom kup sustavu

protivnici i domaćin utakmice se određuje ždrijebom.

- (1/8 finala) HMNK igra se po jednostrukom kup sustavu protivnici i domaćin utakmice se određuje ždrijebom.

- (1/4 finala) HMNK igra se po jednostrukom kup sustavu protivnici i domaćin utakmice se određuje ždrijebom.

- (1/2 finala) HMNK igra se po jednostrukom kup sustavu protivnici i domaćin utakmice se određuje ždrijebom.

- (finale) HMNK igra se po dvostrukom kup sustavu, domaćin prve utakmice se određuje ždrijebom.

- utakmica za treće mjesto se ne igra.

Članak 3.

Organizaciju utakmice provode sudionici natjecanja koji igraju kao domaćini.

Utakmice se obavezno igraju u dvoranama koje u svemu odgovaraju odredbama FIFA, pravila za mali
nogomet za odigravanje međunarodnih utakmica, a koje su za istu natjecateljsku godinu prijavljene
za odigravanje prvenstvenih utakmica toga kluba. Iznimno, tijelo koje rukovodi natjecanjem može u
slučaju opravdanog razloga, i uz pisanu suglasnost oba kluba, odrediti da se utakmica igra u drugoj
dvorani koja u svemu odgovara odredbama FIFA Pravila za mali nogomet za odigravanje
međunarodnih utakmica, a ne u onoj dvorani u kojoj domaćin igra prvenstvene utakmice.

Klub domaćin ne može mijenjati domaćinstvo utakmice niti međusobnim dogovorom klubova.

Klub domaćin dužan je osigurati čist i uredan teren za igru te omogućiti momčadima izlazak na zagrijavanje pred utakmicu minimum 60 minuta prije početka utakmice.

**OBVEZE SUDIONIKA NATJECANJA**

 Članak 4.

Svaki sudionik ovog natjecanja dužan je utakmice odigravati sa svojom najboljom momčadi.

 Članak 5.

Prigodom svake utakmice predstavnici klubova obvezni su delegatu utakmice dati na uvid sportske iskaznice igrača, kao i punomoći odnosno licence službenih osoba.

 Članak 6.

Sudionik natjecanja - domaćin, organizator, obvezan je delegatu utakmice pružiti svu pomoć pri sastavljanju zapisnika i eventualnom saslušanju osoba.

Klub domaćin na utakmicama županijskog kup natjecanja nije obvezan snimati utakmicu. Utakmice
na razini središta klub domaćin obvezan je snimati s jednom DVD (HDD) kamerom, te DVD medij ili stik predati delegatu neposredno po završetku utakmice. Na razini natjecanja županijskog nogometnog saveza i razina natjecanja po središtima klub domaćin obvezan je osigurati liječničku službu (medicinsko osoblje) i zatražiti vozilo hitne pomoći, odnosno osigurati obvezno adekvatno zamjensko vozilo, koje je dužna biti pola sata prije početka utakmice u dvorani. Na razini završnog dijela natjecanja (1-16) klub domaćin, obvezan je osigurati liječničku službu (doktor) i zatražiti vozilo hitne pomoći, odnosno osigurati obvezno adekvatno zamjensko vozilo, koje je dužna biti pola sata prije početka utakmice u dvorani.

**PRAVO NASTUPA IGRAČA**

 Članak 7.

Klubovi sudionici natjecanja za HMNK mogu nastupiti samo sa igračima koji su pravilno registrirani pri
HNS-u (sustav Comet) i koji su stekli pravo nastupa na Kup utakmicama, na dan odigravanja utakmice
ovog natjecanja.

 Članak 8.

U ovom natjecanju imaju pravo nastupa samo igrači koji su navršili 17 godina života, iznimno mogu nastupiti igrači koji su navršili 16 godina života, ako imaju specijalistički liječnički pregled za nastup za seniorsku momčad. Ovo pravo nastupa igrača s navršenih 16 godina života mora biti registrirano kod nadležnog organa za registraciju i potvrđeno u iskaznici igrača.

 Članak 9.

Na utakmicama natjecanja za HMNK mogu nastupiti samo oni igrači koji su proglašeni zdravstveno sposobni. Rok valjanosti liječničkog pregleda vrijedi šest (6) mjeseci od dana obavljenog pregleda. Klub za koji igrač nastupa obvezan je u sustav COMET upisati da je igrač liječnički pregledan i do kada vrijedi liječnički pregled (isto vrijedi i za specijalistički liječnički pregled).

Ukoliko liječnik proglasi igrača zdravstveno sposobnim za određeno vrijeme kraće od šest mjeseci, igrač može nastupati od dana upisa pregleda u sustav COMET do dana kada ističe određeno vrijeme upisa sposobnosti.

Igrač koji nije liječnički pregledan, odnosno koji nije obavio liječnički pregled u određenom roku ili kome je od strane liječnika zabranjeno igranje, kao i igrač kome liječnički pregled nije upisan u sustav COMET, ne može nastupiti na javnoj utakmici.

Za vrijeme odigravanja utakmica HMNK, ovisno o razini natjecanja pored terena za igru, na klupi se mogu nalaziti slijedeće službene licencirane osobe:

• Liječnik (HMNK 1-16) s odobrenjem od nadležne liječničke komore i sa istaknutom licencom HNS-a, (obvezan isključivo na strani domaćina.)

• Medicinsko osoblje (HMNK na razini ŽNS i razina središta) s završenom srednjom medicinskom školom i sa istaknutom licencom HNS-a, (obvezan isključivo na strani domaćina.)

• Jedan predstavnik kluba sa istaknutom licencom HNS, obvezan na obje strane, adekvatno odjeven (duge hlače, majica ili košulja) ili u službenoj sportskoj opremi (trenirka, majica i sportska obuća).

• Trener, uz obvezno posjedovanje trenerske iskaznice i licence HNS-a, obvezan na obje strane, adekvatno odjeven (duge hlače, majica ili košulja) ili u službenoj sportskoj opremi (trenirka, majica i sportska obuća).

• Pomoćni trener ( max. 2 licencirana trenera ), uz obvezno posjedovanje trenerske iskaznice licence HNS- a, adekvatno odjeven (duge hlače, majica ili košulja) ili u službenoj sportskoj opremi (trenirka, majica i sportska obuća).

• Fizioterapeut sa istaknutom licencom HNS-a u sportskoj opremi (trenirka, majica i sportska obuća)

• Rezervni igrači sukladno PNI za futsal (odjeveni u sportsku opremu s obučenim markerom odgovarajuće boje).

Za vrijeme odigravanja utakmica HMNK ovisno o razini natjecanja uz teren za igru i uz zapisnički stol mogu se još nalaziti samo:

• Delegat (nije obavezan)

• Četvrti sudac mjeritelj vremena

• Voditelj semafora i spiker licenciran od strane HNS-a

• Tehnička osoba kluba domaćina (upravljanje led reklamama i sl.) licenciran od strane HNS-a

• Osobe (najmanje dvije) sa adekvatnim priborom za čišćenje terena za igru.

Za vrijeme odigravanja utakmica HK u malom nogometu ovisno o razini natjecanja uz teren za igru, ali izvan ograđenog dijela (tehničkog prostora i klupa za sl. osobe) mogu se još nalaziti:

• Zamjenski liječnik s odobrenjem od nadležne liječničke komore ili medicinsko osoblje licencirano od strane HNS-a

• Ekonom licenciran od strane HNS-a u sportskoj opremi (trenirka, majica i sportska obuća)

• Voditelj osiguranja kod domaćina licenciran od strane HNS-a

• Dodavači lopte (najviše 4) obučeni u opremi različite boje od svih učesnika.

• Liječnička služba iz hitne medicinske pomoći,

• Fotoreporteri i snimatelji s odgovarajućim oznakama,

• Potreban broj redara i zaštitara vidljivo obilježenih (prema procjeni nadležne PU)

Samo jedna osoba smije stajati na nogama i sudjelovati u vođenju momčadi.
Kretanje trenera ili jedne od službenih osoba dozvoljeno je samo unutar označenog tehničkog
prostora označenog crtama, sukladno „Pravilima igre za mali nogomet -Futsal“., sukladno Pravilu 1.
Igrači se mogu zagrijavati u prostoru za zagrijavanje, koji određuju suci utakmice a prema „Pravilima
igre za mali nogomet - Futsal“., sukladno Pravilu 3.

Prilikom jednominutnog odmora dopušteno je igračima koji su u tom trenutku igrali sjesti na klupu za
pričuvne igrače uz službene osobe dok svi pričuvni igrači moraju uči u teren za igru unutar tehničkog
prostora.

U slučaju da sa klupe za pričuvne igrače bude odstranjena bilo koja službena osoba ili isključen pričuvni igrač isti podliježe „Pravilima igre za mali nogomet - Futsal“., a sukladno Pravilu 12.

Članak 10.

Na utakmicama natjecanja za HMNK dozvoljen je nastup dva (2) igrača strana državljana na utakmici.

Igračima iz prethodnog stavka ne smatraju se igrači koji imaju dvojno državljanstvo od kojih je jedno
hrvatsko i igrači državljani država Europske unije i Europskog ekonomskog prostora.
Igrač koji je upisan u zapisnik utakmice smatra se da na utakmici nije nastupio ukoliko nije ušao u
igru.

 Članak 11.

Na utakmicama natjecanja za HMNK može biti imenovano najviše 9 zamjenskih igrača sa valjanim pravom nastupa.

**UTVRĐIVANJE PLASMANA**

 Članak 12.

Utakmice na razini županija i središta igraju se po jednostrukom kup sustavu i pobjednik je momčad
koja u regularnom tijeku igre (40 minuta) postigne više golova. Ako utakmica po isteku punog
vremena igre završi neriješeno, pobjednik se određuje izvođenjem udaraca za dobivanje pobjednika
prema „Postupcima za dobivanje pobjednika utakmice“ iz „Pravila igre za mali nogomet - Futsal“.

Utakmice 1/16 finala, 1/8 finala, ¼ finala, ½ finala igraju se po jednostrukom kup sustavu, osim utakmice finala koje se odigravaju po dvostrukom kup sustavu. Ako utakmica završi neriješenim rezultatom, pobjednik se određuje izvođenjem udaraca za dobivanje pobjednika prema „Postupcima za dobivanje pobjednika utakmice“ iz Pravila igre za mali nogomet - Futsal“.

U slučaju da utakmice finala završi istim rezultatom, bez obzira na broj primljenih i postignutih golova igraju se produžeci nakon druge utakmice i ako nakon produžetaka nema pobjednika, pobjednik se određuje izvođenjem udaraca za dobivanje pobjednika prema „Postupcima za dobivanje pobjednika utakmice“ iz „Pravila igre za mali nogomet - Futsal“.

Ako je pojedini klub prestao sa djelovanjem, te stoga ne sudjeluje u stalnim natjecanjima HNS-a nalazi se na listi uspješnosti iz članka 1. ovih Propozicija, njegovo mjesto na listi uspješnosti zauzima slijedeći klub, kao i klub koji je odustao od natjecanja, a lista klubova se pomiče za po jedno mjesto naprijed za potrebe definiranja rasporeda utakmica (parova 1. kola).

**PRAVA IZ NATJECANJA I NAGRADE**

 Članak 13.

Pobjednik kup natjecanja na razini županije dobiva pokal u trajno vlasništvo. Pokal dodjeljuje županijski nogometni savez.

Pobjednik kup natjecanja na razini središta dobiva pokal u trajno vlasništvo. Pokal dodjeljuje Nogometni savez županije koji vodi financijsko poslovanje klubova u natjecanju.

Pobjednik natjecanja za HMNK osvaja prijelazni pokal i pokal u trajno vlasništvo, na kome se upisuje ime pobjednika i godina osvajanja. HNS pobjedniku HMNK dodjeljuje i zlatne medalje igračima i stručnom stožeru (ukupno 30 medalja).

Klubu, odnosno drugom sudioniku finalne utakmice HMNK, HNS dodjeljuje srebrne medalje igračima i stručnom vodstvu (ukupno 30 medalja).

Službenim osobama (sucima i delegatima) na utakmicama finala pripada odgovarajuće obilježje HNS-a.

Protokol za organizaciju finalnih utakmica utvrđuje Komisija za mali nogomet i nogomet na pijesku I.O. HNS-a. Svi sudionici finalnih utakmica dužni su u cijelosti poštivati odredbe Protokola.

**Svaki klub sudionik polu finala HMNK pripada iznos od 3.000,00 eura** (tri tisuće eura i nula centi) uvećan za PDV na ime TV i medijskih prava.

**Sudioniku finala HMNK pripada dodatni iznos od 4.000,00 eura** (četiti tisuće eura i nula centi) uvećan za PDV na ime TV i medijskih prava.

**Osvajaču HMNK pripada dodatni iznos od 6.000 eura** (šest tisuće eura i nula centi) uvećan za PDV na ime TV i medijskih prava.

.

**TIJELA NATJECANJA**

 Članak 14.

- Povjerenik za natjecanje

- Povjerenik za suđenje

- Disciplinski sudac

- Komisija za žalbe

Tijela natjecanja za HMNK na razini županijskog nogometnog saveza imenuje Komisija za mali nogomet ŽNS-a, a tijela natjecanja na razini regija i završnog dijela natjecanja imenuje Izvršni odbor HNS na prijedlog Komisije za mali nogomet HNS-a.

**POVJERENIK ZA NATJECANJE**

 Članak 15.

Povjerenik za natjecanje:

- ima nadzor nad natjecanjem,

- rukovodi natjecanjem u skladu sa Propozicijama natjecanja i ostalim pravilnicima HNS-a, odlukama I.O.HNS-a i odlukama Komisije za mali nogomet i nogomet na pijesku I.O. HNS.

- određuje delegate u skladu sa člankom 19. ovih propozicija,

- registrira utakmice i rješava sve prigovore i žalbe na odigrane utakmice u prvom stupnju,

- utvrđuje satnicu, te odobrava promjenu termina i satnice natjecanja sukladno propozicijama

natjecanja i odlukama I.O. HNS-a i Komisije za mali nogomet i nogomet na pijesku I.O. HNS,

- prati i proučava sustav natjecanja i predlaže izmjene i dopune,

- priprema prijedlog uputa o vršenju dužnosti delegata na utakmicama,

- vodi evidenciju uspješnosti klubova u natjecanju,

- podnosi prijave protiv sudionika natjecanja koji prekrše odredbe ovih propozicija, pravilnika o

nogometnim natjecanjima i kodeksa o ponašanju,

- najmanje jedanput godišnje podnosi izvješće Komisiji za mali nogomet i nogomet na pijesku I.O. HNS-

a o svom radu s prijedlogom oko eventualnih mjera za uspješniji rad.

- usko surađuje sa Komisijom za mali nogomet i nogomet na pijesku I.O. HNS-a, dostavljajući sve

potrebno za nesmetano informiranje svih čimbenika unutar i van organizacije.

Povjerenik natjecanja odgovarajuće skupine Druge HMNL obavlja dužnost povjerenika natjecanja HMNK na razini središta.

**POVJERENIK ZA ODREĐIVANJE SUDACA**

 Članak 16.

Povjerenik za određivanje sudaca :

- određuje suce za utakmice s liste za suđenje,

- vodi brigu o suđenju na svim utakmicama,

- prati suđenje kroz sredstva javnog priopćavanja,

- prikuplja i analizira zapisnike i izvješća o suđenju,

- podnosi prijave i sudjeluje u analizi materijala iz službenih prijava, prigovora i žalbi u svezi sa suđenjem,

- obavlja i druge dužnosti koje mu povjere tijela HNS-a,

- najmanje jedanput godišnje podnosi izvješće Komisiji za mali nogomet i nogomet na pijesku I.O. HNS-a o svom radu.

- surađuje s Komisijom za mali nogomet i nogomet na pijesku I.O. HNS-a, dostavljajući sve potrebno za

nesmetano informiranje svih čimbenika unutar i izvan organizacije.

Povjerenik za određivanje sudaca odgovarajuće skupine Druge HMNL obavlja dužnost povjerenika za
određivanje sudaca HMNK na razini središta, a povjerenik za određivanje
sudaca Prve HMNL obavlja dužnost povjerenika za određivanje sudaca na završnici natjecanja HMNK

**DISCIPLINSKI SUDAC**

 Članak 17.

- rješava u prvom stupnju o svim prekršajima koje su izvršili klubovi, njihovi igrači, treneri, delegati, suci i ostali nogometni djelatnici u natjecanju, a u skladu s Disciplinskim pravilnikom

- vodi evidenciju opomena igrača te je dužan obavijestiti klub o eventualnoj automatskoj kazni zabrane igranja istih,

- najmanje jedanput godišnje podnosi izvješće Komisiji za mali nogomet i nogomet na pijesku I.O. HNS-

a o svom radu s prijedlogom oko eventualnih mjera za uspješniji rad,

- usko surađuje sa Komisijom za mali nogomet i nogomet na pijesku I.O. HNS-a, dostavljajući sve

potrebno za nesmetano informiranje svih čimbenika unutar i izvan organizacije.

Disciplinski sudac odgovarajućeg središta obavlja dužnost disciplinskog suca na razini središta, a disciplinski sudac SuperSport HMNL obavlja dužnost na završnici natjecanja HMNK.

**KOMISIJA ZA ŽALBE**

 Članak 18.

Komisija za žalbe rješava u drugom stupnju žalbe na odluke Povjerenika za natjecanje i Disciplinskog
suca.

Žalba na odluke Povjerenika za natjecanje dostavlja se u roku predviđenom u članku 29 ovih
Propozicija, a žalbe na odluku Disciplinskog suca u roku od osam (8) dana od uručenja putem
preporučene pošte ili telefaksom uz dokaz o uplati propisane takse. U završnici se odluke na
utakmicu, odnosno odluku disciplinskog suca trebaju uložiti u roku od dva sata od završetka
utakmice, odnosno zaprimanja odluke disciplinskog suca. O tim se žalbama treba odlučiti prije
početka sljedeće utakmice.

Odluka nadležnog tijela koje odlučuje o žalbama je konačna.

U natjecanju na razini ŽNS-a, kao Komisija za žalbe djeluje odgovarajuće tijelo ŽNS-a. U natjecanju na razini središta, za svako središte je nadležna Komisija za žalbe malog nogometa. U završnici natjecanja HNK o žalbama odlučuje predsjednik komisije za žalbe malog nogometa.

**PREDSTAVNIK KLUBA**

Članak 19.

Svaki klub mora odrediti osobu koja će predstavljati klub na utakmici. Predstavnik kluba na utakmici ima slijedeća prava i dužnosti: - najmanje 75 minuta prije zakazanog početka utakmice javiti se delegatu i sucu utakmice, - prisustvovati sastanku službenih osoba utakmice radi provjere sportske opreme momčadi te provjere svih detalja oko organizacije utakmice, - unijeti i ovjeriti sastav svoje momčadi i službenih osoba na klupi u Comet sustav najkasnije 60 minuta prije početka utakmice, - predati sportske iskaznice i licence službenih osoba te sudjelovati u utvrđivanju identiteta igrača i provjeri valjanosti licenci, - za vrijeme odigravanja utakmice biti na klupi radi pružanja pomoći sucima utakmice u pogledu otklanjanja eventualnih nedostataka koji su smetnja za normalno odigravanje utakmice, - da obavlja sve druge poslove predviđene propisima HNS-a.

**DELEGAT UTAKMICE**

 Članak 20.

Za svaku prvenstvenu utakmicu Povjerenik za natjecanje SuperSport HMNL određuje delegata koji zastupa rukovodstvo natjecanja, kontrolira ispravnost sportskih iskaznica, licenci službenih osoba i nadležan je za kontrolu cjelokupne organizacije utakmice.

Delegat je obvezan doći u dvoranu najmanje 75 minuta prije vremena određenog za početak utakmice, te rukovoditi sastankom pred utakmicu na kojem sudjeluju službene osobe, predstavnici klubova i rukovoditelji službi koje sudjeluju u organizaciji utakmice i o tome popunjava zapisnik te provjerava ispunjavanje uvjeta iz Pravilnika o sigurnosti na nogometnim utakmicama i Pravilnika o licenciranju klubova HNS-a.

Delegat je obvezan u COMET sustavu provjeriti ispravnost unosa podataka od strane predstavnika klubova o postavama momčadi i službenim osobama klubova, utvrditi identitet prijavljenih igrača i službenih osoba.

Kompletni podaci o postavama momčadi i službenim osobama na klupi moraju biti unijeti **i ovjereni** u Comet sustavu **najkasnije 60 minuta prije zakazanog vremena početka utakmice** jer istekom tog roka predstavnici klubova više nemaju mogućnost unosa i ovlast mijenjanja unesenih podataka već je to moguće samo od strane delegata utakmice ukoliko su ispunjeni uvjeti iz Propozicija natjecanja.

Nakon što provjerite ispravnost unesenih podataka sa priloženim iskaznicama igrača i licencama službenih osoba, zapisnik se isprinta za potrebe sudaca utakmice, službenog spikera, obavijesti za medije i dr.

Po završetku utakmice nakon što je delegat sa sucem utakmice uskladio podatke o strijelcima, opomenutim i isključenim igračima ili službenim osobama unosite na svoje korisničko ime i lozinku te podatke u Izvješće o utakmici, a po završetku provjeru unesenih podataka obavlja sudac utakmice putem svog korisničkog imena, utakmicu iz statusa ZAKAZANA stavlja u status **ODIGRANA** te potom popunjava Izvještaj suca.

Prije nego što sudac zatvori utakmicu, delegat mora popuniti Fair-Play koji po završetku morate spremiti kao **OVJEREN.**

Delegat je obvezan kompletan zapisnik s utakmice sačiniti odmah po završenoj utakmice, a izvještaj delegata najkasnije drugi dan do 10 sati ujutro.

Kompletan zapisnik u dva primjerka, izvješće o “Fair Play“-u, obračune naknada i troškova službenih osoba, snimku utakmice, ako nije klub domaćin u mogućnosti staviti ju na dogovorenu platformu, dostaviti poštom Povjereniku za natjecanje SuperSsport HMNL u roku od 48 sati nakon odigrane utakmice.

Delegat je dužan odmah po završetku utakmice telefonski izvijestiti Povjerenika za natjecanje o rezultatu utakmice i eventualnim nepravilnostima.

Delegat je obvezan voditi računa da predstavnici medija imaju osigurane uvjete za rad i dobiju potrebne informacije o sastavima momčadi i službenim osobama, ako je potrebno da se održi konferencija za novinare nakon utakmice, a posebno da se izvrše sve obveze prema naslovnom sponzoru Lige i televiziji ovlaštenoj za prijenos i praćenje utakmice prije, za vrijeme kao i poslije odigrane utakmice

Delegat kontrolira ispravnost podnijetih obračuna putnih troškova sudaca utakmice, a obvezan je izvršiti i druge radnje koje mu povjeri Povjerenik za natjecanje.

Delegat je dužan u roku od 48 sati po odigranoj utakmici dostaviti obrazac o kontroli suđenja Povjereniku za određivanje sudaca, ako na utakmici nema kontrolora sudaca. Ako na utakmicu ne dođe delegat utakmice, onda sve vezano za njegove obaveze preuzima sudac utakmice.

**SUCI UTAKMICE**

 Članak 21.

Za sve prvenstvene utakmice, suce određuje Povjerenik za određivanje sudaca SuperSport HMNL.

Utakmicu sude 4 suca. Na dvije bočne strane terena po (1) jedan, dok se treći sudac nalazi u pravilu pored zapisničkog stola. Četvrti sudac je u funkciji mjeritelja vremena. **Suci su dužni doći u dvoranu najmanje 75 minuta prije vremena predviđenog za početak utakmice**, pregledati teren za igru prema „Pravilima igre za mali nogomet-Futsal“ sukladno Pravilu 1 i 2. Ako suci ustanove da je teren nepodoban za igru i da se utakmica ne može igrati, dužni su svoju odluku priopćiti delegatu utakmice koji će o tome obavijestiti Povjerenika za natjecanje.

 Članak 22.

Suci su obvezni u zapisnik o odigranoj utakmici unijeti svoje primjedbe.

Sudac je obvezan u zapisniku o odigranoj utakmici u Comet sustavu ovjeriti unesene podatke o rezultatu utakmice, strijelcima, zamjenama igrača, opomenutim i isključenim igračima ili službenim osobama kao i unijeti eventualnu prijavu protiv neposrednih sudionika utakmice, gledatelja ili kluba za prekršaje učinjene prije, za vrijeme i poslije utakmice. U slučaju potrebe na zahtjev ovlaštenih tijela HNS-a treba dostaviti i dopunsko izvješće.

Članak 23.

Utakmice natjecanja za HMNK sude suci s jedinstvene liste sudaca za mali nogomet-Futsal u natjecateljskoj godini 2025./2026., prema Pravilima igre za mali nogomet-Futsal, sukladno Pravilu 5 i 6.

Suci su na utakmicu dužni doći primjereno odjeveni.

Ako na utakmici ne dođe netko od određenih sudaca, postupak odabiranja istih ide na sljedeći način:

* ako nije došao 1. sudac, ulogu 1. suca preuzima 2. sudac ili 3. sudac ili 4. sudac, odnosno onaj koji se nalazi u većoj kvalitetnoj skupini. ako se nalaze na istoj 1. sudac postaje onaj koji je stariji po sudačkom stažu i tako dalje. Ukoliko u publici bude netko prisutan od sudaca koji se nalazi na listi suđenja, on preuzima ulogu 3. suca odnosno 4 suca.
* ako na utakmicu ne dođu suci i treći odnosno i četvrti sudac, klubovi će se sporazumjeti da utakmicu može suditi netko od nazočnih sudaca sa Liste za suđenje SHMNL i Prve HMNL a tako dogovoreni sudac mora odabrati ostale suce koji se nalaze na listi za suđenje SHMNL i Prve HMNL.

Ako se klubovi ne sporazumiju, delegat utakmice će odlučiti koji će sudac (koji ispunjava uvjet da se nalazi na Listi za suđenje SuperSport HMNL i Prve HMNL suditi utakmicu, a on si odabire ostale suce iz prethodnog stavka, što sve treba zapisnički upisati.

Članak 24.

Sudac koji se u svezi s obavljanjem svoje dužnosti nedovoljno zalaže, ili se ne pridržava odnosno ne provodi zaključke i upute nadležnih organa ili koji pokaže nedovoljno poznavanje „Pravila igre za mali nogomet-Futsal“ ili propisa organa HNS, a u svezi s nogometnim natjecanjem biti će izostavljen u jednom ili više kola, a u ponovljenom ili težem slučaju pokrenut će se i disciplinski postupak.

Za izostavljanje od obavljanja dužnosti nadležan je Povjerenik za određivanje sudaca.

Članak 25.

Suci nisu odgovorni za bilo kakav oblik ozlijede igrača, službene osobe ili gledatelja, bilo kakav oblik oštećenja imovine ili bilo koji drugi gubitak koji pretrpi pojedinac, klub, tvrtka, savez ili slično tijelo, zbog neke odluke koju je donio u smislu Pravila igre u odnosu na normalni postupak potreban radi održavanja, odigravanja i kontrole utakmice.

 Članak 26.

Sudac nije odgovoran za bilo kakav oblik ozljede igrača, službene osobe ili gledatelja, bilo kakav oblik oštećenja imovine ili bilo koji drugi gubitak koji pretrpi pojedinac, klub, tvrtka, savez ili slično tijelo, zbog neke odluke koju je donio u smislu Pravila igre za mali nogomet u odnosu na normalni postupak potreban radi održavanja, odigravanja i kontrole utakmice.

 Članak 27.

Utakmice se mogu igrati samo u dvorani koja zadovoljava propisane uvijete

„Pravila igre za mali nogomet-Futsal“, sukladno Pravilu 1. Da li je teren podoban za igru odlučuje sudac temeljem „Pravila igre za mali nogomet-Futsal“, sukladno Pravilu 1, uz nazočnost kapetana obje momčadi i delegata. Momčadi su obvezne prihvatiti odluku suca.

 Članak 28.

Na mrežama ili vratima (golovima) ne može biti izvješen reklamni materijal ili pribor (npr. kamere, mikrofoni)

 Članak 29.

U slučaju nedolaska određenog suca za suđenje u vrijeme određeno za početak utakmice ili u slučaju povrede suca za vrijeme utakmice, jedan od sudac preuzima dužnost suca.

Ako na utakmicu ne dođu suci i treći odnosno i četvrti sudac, klubovi će se sporazumjeti da utakmicu može suditi netko od nazočnih sudaca sa Liste za suđenje SuperSport HMNL, PRVE i DRUGE HMNL, a tako dogovoreni sudac mora odabrati ostale suce koji se nalaze na listi za suđenje SuperSport HMNL, PRVE i DRUGE HMNL.
Ako se klubovi ne sporazumiju, delegat utakmice će odlučiti koji će sudac (koji ispunjava uvjet da se nalazi na Listi za suđenje SuperSport HMNL, PRVE i DRUGE HMNL) suditi utakmicu, a on si odabire ostale suce iz prethodnog stavka, što sve treba zapisnički upisati.

 Članak 30.

Za utakmice završnog dijela natjecanja HMNK, može se odrediti kontrolor suđenja koji obavlja kontrolu i ocjenu suđenja prema posebnim odlukama i uputama komisije nogometnih sudaca i I.O. HNS-a.

**ŽALBE**

 Članak 31.

Žalbe na utakmice HMNK podnose se povjereniku za natjecanje, koji ih rješava u prvom stupnju.

Žalbe po svim osnovama moraju se elektroničkom poštom najaviti u roku od dva (2) dana od odigravanja utakmice, a obrazloženje u dva primjerka sa dokazom o uplaćenoj taksi mora se dostaviti elektroničkom poštom u roku od tri (3) dana, od dana odigravanja utakmice.

Ako rok za ulaganje žalbe ističe u nedjelju ili na državni praznik, on se produžava za prvi naredni radni
dan. Žalbe na završnom turniru (finale 8), najavljuju se odmah po završetku utakmice a obrazloženje žalbe podnosi se u roku od dva sata po završetku utakmice. Odluka o podnijetoj žalbi donosi se prije odigravanja slijedećeg kola.

Visina pristojbi na žalbe je identična pristojbama koje vrijede u prvenstvu na razini ŽNS-a, Druge HMNL, Prve odnosno SHMNL, a o ovisno o stupnju natjecanja HNK u malom nogometu. Ako na razini ŽNS-a nema prvenstvenog natjecanja malog nogometa, primjenjuju se pristojbe kao za Drugu HMNL.
Pristojba se vraća podnositelju samo ukoliko se žalba u potpunosti usvoji.

 Članak 32.

Nepravovremeno najavljena žalba ili neobrazložena, netaksirana ili nedovoljno taksirana žalba neće se uzimati u postupak, već će biti odbačena, a utakmica će se registrirati postignutim rezultatom.
Pri ocjeni pravovremenosti žalbe uzimat će se u obzir datum zaprimanja elektroničke pošte.

 Članak 33.

Odluke po svim podnijetim žalbama donose se najkasnije u roku od osam (8) dana od dana prijema
žalbe.

**REGISTRACIJA UTAKMICA**

 Članak 34.

Sve odigrane utakmice HMNK registriraju se u roku koji omogućava normalno odvijanje natjecanja.

U Slučaju da je na neku utakmicu uložena žalba, rok za registraciju utakmice produžuje se do donošenja odluke po žalbi, odnosno do izvršnosti te odluke.

Jednom registrirana utakmica ovog natjecanja ne može biti poništena, ako je prvostepena odluka postala punovažna ili je u drugom stupnju donijeta odluka koja je konačna.

**DISCIPLINSKE ODREDBE**

 Članak 35.

Disciplinski prekršaji igrača i službenih osoba rješavaju se po odredbama Disciplinskog pravilnika HNS-a.

U prvom stupnju nadležan je Disciplinski sudac imenovan po Članku 14. ovih propozicija.

Žalbu na odluku Disciplinskog suca može se uložiti nadležnoj komisiji za žalbe u roku od osam (8) dana od primitka odluke.

Pristojba na žalbu se određuje sukladno odredbama stavka 5. članka 26. ovih propozicija.

**KALENDAR NATJECANJA**

 Članak 36.

Natjecanje za HMNK odvijat će se prema službenom kalendaru natjecanja HNS-a. Komisija za mali nogomet HNS-a može zakazati odigravanje pojedinih utakmica i u drugom terminu, pod uvjetom da se ne dovodi u pitanje regularnost natjecanja.

**FINANCIJSKE OBAVEZE KLUBOVA**

 Članak 37.

Prihode od utakmica HMNK ubire domaćin utakmice koji podmiruje i sve troškove organizacije utakmice, plaća sve propisima utvrđene doprinose, kao i troškove službenih osoba i to:

- sucima – nadoknadu troškova prijevoza te naknadu za suđenje prema odluci Izvršnog odbora HNS-a

- delegatu – nadoknadu troškova prijevoza te naknadu za delegata prema odluci Izvršnog odbora HNS-a.

- smještaj službenih osoba (sukladno odredbama HNS) ako je potrebno.

**TV PRIJENOSI**

 Članak 38.

Klubovi su obavezni poštivati ugovor o poslovnoj suradnji (TV i Marketinška prava) za HMNK koji je potpisan između HT-a (TV prava) i Hrvatskog nogometnog saveza koji vrijedi za natjecateljske 2022./2023. do 2025./2026. godine (isti će s uputama biti naknadno dostavljen klubovima).

Utakmice završnice HMNK će se izravno prenositi putem televizije temeljem ugovora za TV prava Hrvatskog nogometnog saveza i ugovornog partnera. Televizijski prijenos utakmice može se realizirati samo na zahtjev ugovornog partnera te uz prethodnu odluku Povjerenika za natjecanje.

Klubovi domaćini su dužni ispunjavati i pridržavati se svih odredbi i obaveza iz ugovora HNS-a i ugovornog partnera za TV prava (precizirane obaveze dostaviti će povjerenik natjecanja), a posebno voditi računa da se u dvoranama za vrijeme odigravanja utakmica ne mogu nalaziti kamere TV postaja koje nemaju odobrenje ugovornog partnera za TV prava.

Klubovi će imenovati odgovornu osobu koja će biti zadužena za komunikaciju, prihvat TV ekipe i pomoć u organizaciji tehničkih uvjeta u dvorani za nesmetanu realizaciju izravnih televizijskih prijenosa utakmica. U slučaju kršenja ovih odredbi, klubovi će ugovornim stranama nadoknaditi u cijelosti štetu nastalu s tog osnova, te će dodatno snositi sankcije sukladno DP HNS-a zbog povrede odredbi iz Propozicija natjecanja. HNS je vlasnik i svih medijskih prava te se klubovi (udruga, Grad ili sl.) domaćini finala moraju pridržavati svih uputa koji će HNS dostaviti a koje će biti i sastavni dio Ugovora o poslovnoj suradnji za organizaciju finala.

**OSTALE ODREDBE**

 Članak 39.

Utakmice natjecanja za HMNK igraju se obvezno u dvorani koja u svemu odgovara propisima "Pravila igre za mali nogomet-Futsal"; a sukladno Pravilu 1.

 Članak 40.

Klub domaćin na središnjem i završnom dijelu natjecanja dužan je osigurati prostoriju za sastanak službenih osoba i predstavnika klubova u kojoj treba biti stol, 8 stolica, osvježavajuće piće, koji će se održati šezdeset (60) minuta prije početka utakmice, a kojem obavezno prisustvuju:

- suci utakmice (1. sudac, 2. sudac, 3. sudac i mjeritelj vremena,

- predstavnici klubova,

- rukovoditelj osiguranja kluba domaćina,

- rukovoditelj dvorane kluba domaćina,

U slučajevima kada to ocijeni potrebnim, delegat može zatražiti da se sastanak održi u 12:00 sati na dan odigravanja utakmice, te da istom prisustvuju i rukovoditelji pojedinih službi i organa uključenih u organizaciju utakmice.

Na sastanku se obavlja provjera svih obavljenih zadataka u pripremi za odigravanje utakmice koji proizlaze iz odredbi Pravilnika o nogometnim natjecanjima, propozicija natjecanja, odluke o sigurnosti na nogometnim utakmicama. Zakona o javnom okupljanju te ostalih odluka HNS-a.

 Članak 41.

Gostujuća momčad dužna je poštivati boje dresova domaćina.

Svi igrači koji nastupaju na utakmicama za HMNK moraju imati vidljive brojeve propisane veličine na svojim dresovima. Brojevi na dresovima moraju se slagati sa brojevima na popisu igrača u zapisniku o odigranoj utakmici.

Na opremi se ne mogu nalaziti nikakve oznake osim broja, prezimena igrača i oznake sponzora. Svaki je klub obavezan izvijestiti povjerenika natjecanja o oznakama sponzora koje će biti na opremi i to najmanje tri dana prije odigravanja prve utakmice s tim oznakama.

 Članak 42.

Sudionici natjecanja za HMNK imaju pravo za odgodu određenih utakmica prema odredbama Pravilnika o nogometnim natjecanjima HNS-a.

 Članak 43.

Za svaku utakmicu natjecanja za HMNK obavezno se sastavlja zapisnik o odigranoj utakmici, prema obrascu i uputama za popunjavanje obrasca za HMNK.

Delegat, suci i predstavnici obje momčadi dužni su u zapisnik pravilno unijeti sve uputama propisane
podatke.

**ZAVRŠNE ODREDBE**

 Članak 44.

Za tumačenje ovih Propozicija nadležan je Izvršni odbor Hrvatskog nogometnog saveza, a između sjednica Komisija za mali nogomet i nogomet na pijesku.

 Članak 45.

Komisija za mali nogomet i nogomet na pijesku mora poduzeti mjere i pokrenuti disciplinski postupak, ako je ostvarena sumnja na regularnost utakmice i doping prekršaja.

 Članak 46.

Ove Propozicije stupaju na snagu danom objave u službenom glasilu Hrvatskog nogometnog saveza.

Zagreb, 29.08.2025. Predsjednik

 Marijan Kustić, v.r.